b'\n_START_ARTICLE_\nMioglobin\n_START_PARAGRAPH_\nMioglobin je mi\xc5\xa1i\xc4\x8dni hemoprotein, sestavljen iz ene polipeptidne verige in ene molekule hema, ki prena\xc5\xa1a in hrani kisik v mi\xc5\xa1icah. Polipeptidna veriga iz 153 aminokislin je organizirana v osem alfa-vija\xc4\x8dnic, v katerih je prisotno 78\xc2\xa0% vseh aminokislinskih ostankov v proteinu. Molekulska masa proteina je 16.700 daltonov._NEWLINE_Za razliko od hemoglobina, s katerim je strukturno soroden, mioglobin ne izra\xc5\xbea kooperativnosti pri vezavi kisika. Vezava kisika je tako skorajda neodvisna od parcialnega tlaka kisika v lokalnem tkivu, razen pri izjemno majhnih vrednostih parcialnega tlaka. Nasi\xc4\x8denosti mioglobina s kisikom v odvisnosti od parcialnega tlaka kisika zato ka\xc5\xbee hiperboli\xc4\x8dno naravo._NEWLINE_Strukturo mioglobina je s pomo\xc4\x8djo rentgenske kristalografije dolo\xc4\x8dil John Kendrew s sodelavci leta 1958, za kar je leta 1962 prejel Nobelovo nagrado za kemijo.\n_START_SECTION_\nBarva mesa\n_START_PARAGRAPH_\nMioglobin je pigment, odgovoren za rde\xc4\x8do barvo surovega mesa. Barva je delno dolo\xc4\x8dena z nabojem \xc5\xbeelezovega iona v mioglobinu ter vezanega kisika. V surovem mesu je \xc5\xbeelezov ion v Fe\xc2\xb2\xe2\x81\xba stanju, na katerega je vezana kisikova molekula. Kuhano meso je rjavkaste barve zaradi Fe\xc2\xb3\xe2\x81\xba stanju, ki je koordiniran z vodno molekulo._NEWLINE_V dolo\xc4\x8denih primeri lahko meso ostane rde\xc4\x8dkaste barve kljub kuhanju, npr. pri izpostavitvi nitritom, kjer je na \xc5\xbeelezov ion vezan du\xc5\xa1ikov oksid (NO), ter izpostavitvi ogljikovem monoksidu (CO), kjer nastane metmioglobin. Rde\xc4\x8da barva je povezana z videzom sve\xc5\xbeega mesa, zaradi \xc4\x8desar je le-to nemalokrat umetno obdelano za doseg tak\xc5\xa1nega videza za potrebe potro\xc5\xa1ni\xc5\xa1tva.\n_START_SECTION_\nMedicinski pomen\n_START_PARAGRAPH_\nPri razpadu oz. razkroju skeletne mi\xc5\xa1i\xc4\x8dnine zaradi po\xc5\xa1kodbe (rabdomioliza) se spro\xc5\xa1\xc4\x8dajo velike koli\xc4\x8dine mioglobina. Spro\xc5\xa1\xc4\x8deni mioglobin se filtrira v ledvicah, vendar je toksi\xc4\x8den za tubularni epitelij, zaradi \xc4\x8desar lahko pride do akutne ledvi\xc4\x8dne odpovedi._NEWLINE_Mioglobin je tudi indikator za potencialno nevarnost miokardi\xc4\x8dnega infarkta pri pacientih z bole\xc4\x8dinami v prsnem ko\xc5\xa1u. Pri tem se za tovrstno diagnozo uporablja kreatin kinaza in troponin v kombinaciji z elektrokardiogramom (EKG).'